*Jn12,37 Noha ennyi jelt tett előttük, mégsem hittek benne,*

Szomorú bizonyítvány az emberről. A jelek keltette érzések, gondolatok hatással vannak az emberre, de a végeredmény: nem hisz. Jézusnál pontosabban senki nem mutatta be a Mindenható Istent, a Mennyei Atyát az embereknek. De Ő nem csak bemutatta a Mindenható Istent, de Maga is Isten. Erről tanúskodott a sok jel, amit tett.

Az emberek – bár élvezték a jelek eredményeit, pld.: a gyógyulást – nem a Teremtőt látták Jézusban, hanem más irányból közelítették a kérdést. Emberi logikával és tudással, megtanult módszerekkel próbálták megérteni mi történik.

Jézus munkálkodását ezekkel az eszközökkel nem lehet felfogni és megérteni. Ehhez feltétlenül szükséges a hit Istenben, mint mindenek Teremtőjében. Ha így közelítek Hozzá, kijelenti Magát, megismerhetővé válik. Mindeközben gazdagon megajándékoz. Már megtapasztaltad mindezt? *Vadon Gyula*